Si aliquid de rebus suis locis sanctorum fideles sanctæ Dei ecclesiæ dare voluerint, hoc sibi procul dubio in æterna beatitudine retribuere confidunt. Idcirco ego, in Dei nomine, Narduinus, pavens extremæ diem vocationis, ne gravatus mole peccaminum sine fructu boni operis sterilis inveniar, dono pro remedio animæ meæ et parentum meorum res proprietatis meæ monasterio sanctæ Mariæ semper virginis et sancti Petri apostolorum principis et sancti Benedicti Floriacensis cœnobii, quo corpus ejusdem reverendi patris requiescit, quæ sunt sitæ in pago Matisconense, in villa Solmeriaco; hæ sunt vineæ, prata, cum terris cultis et incultis totum et ad integrum, quæsitum et ad inquirendum, quicquid in præfata villa, quam ab abbate memorati loci ad censum teneo, conquæsivi, de meo jure in jus et dominationem servorum Dei ad jam dicto cænobio transfero in futurum possidendas, ea scilicet ratione ut, quamdiu, ordinante Deo, advixero, teneam atque possideam et post obitum meum, cum omni melioratione ad prædicti loci dominium revertatur. Dono autem in præsenti præsignato cœnobio in jam dicta villa, mansum I pro vestidura, ut ab hac die et deinceps, sicut reliquas ipsius monasterii res. libero in dominando fruantur arbitrio monachi ejusdem loci Cœtera vero, ut dixi, post obitum meum, tam ea quæ ego ipse tribuo, quam ea quæ ad censum tenere visus sum, ad locum sanctæ Mariæ, sancti Petri et sancti Benedicti revertantur sine alicujus inquietudine. Si vero aliquis, si ego ipse aut aliqua emissa persona contra hanc donationem venire voluerit aut calumniari, hoc quod repetit non evindicet sed insuper, sociante fisco, auri libras V componat et sua, ut diximus, repetitio nullum obtineat effectum; sed hæc præsens donatio firma et stabilis permaneat cum stipulatione subnixa. Actum Patriciaco publice. Signum Narduini qui hanc donationem fieri et firmare rogavit. Signum Odilæ uxoris suæ. Signum Willelmi. Signum Arnulfi. Datum mense martino anno XXVII regnante Lothario rege. Rainardus notarius scripsit.